**O synodalite aj na GTF**

*Prebiehajúci celosvetový proces synodality si vo štvrtok 14. 11. 2024 pripomenuli vedeckým sympóziom na Gréckokatolíckej teologickej fakulte PU v Prešove. Podujatie v spolupráci s Gréckokatolíckym arcibiskupstvom v Prešove bolo zároveň pripomenutím si 10. výročia uznania GTF za cirkevnú fakultu zo strany vtedajšej Kongregácie pre katolícku výchovu v Ríme.*

Sympózium otvoril doc. Michal Hospodár a úvodným príhovorom pozdravil doc. Peter Tirpák, dekan GTF. V prvej prednáške najosv. vladyka Cyril Vasiľ, arcibiskup, predostrel formáciu gréckokatolíckych kňazov v historickom kontexte. Osobitne vyzdvihol zásluhu Trnavskej univerzity a kňazského seminára v Užhorode, postaveného za pomoci Márie Terézie. Priaznivo hodnotil i súčasné smerovanie dnešnej teologickej fakulty v Prešove ako priestoru dialógu so sekulárnym svetom. Najosv. vladyka Jonáš Maxim, arcibiskup a metropolita, bol ako hlava miestnej cirkvi priamym účastníkom nedávneho zasadnutia delegátov biskupskej synody v Ríme. Z tohto mesačného rokovania sa podelil o osobné skúsenosti s atmosférou, dialógom na zaujímavé témy i s citlivými otázkami cirkevného života, ktoré počas zasadnutia rezonovali. Za podstatný prínos označil prekonávanie bariéry medzi kňazmi a laikmi, čo sa deje prostredníctvom oživenia pastoračných rád a rôznych grémií. Po prednáškach obidvoch arcibiskupov nasledovala plodná diskusia.

Druhý blok prednášok bol zameraný na miestnu Gréckokatolícku cirkev v zmysle pastorálnej zásady „mysli globálne, konaj lokálne“. Doc. Michal Hospodár predstavil víziu cirkvi ako spoločenstva, ktoré má vzor v subsistujúcich vzťahoch božských osôb Najsvätejšie Trojice. Za výsostný prameň spoločenstva – *communio super omnia excelens* – označil eucharistiu ako hostinu bratstva na princípe Ježišovej lásky. Z pastoračného hľadiska vyzdvihol personálny prístup. To znamená, že kňaz má vnímať svoje poslanie vzhľadom k zverenej farnosti nielen kolektívne, ale najmä personálne. Kvalita vzťahov vnútri spoločenstva je jedným z autentických kritérií napredovania Ježišových učeníkov. Za východisko pastoračnej praxe vo farnostiach i v stavovských centrách označil vždy ľudskú osobu.

Doc. Marcel Mojzeš hovoril o synodalite ako o skúsenosti. „Konečne som pochopil, o čom synodalita je,“ citoval slová jedného kňaza po skúsenosti spoločného rozlišovania, ku ktorému pozýva osobitne kňazov Svätý Otec František a ktoré v tomto čase prebieha medzi kňazmi v Gréckokatolíckej cirkvi na Slovensku. Synodalita je ako symfónia, ako súzvuk osôb vyvolaný Svätým Duchom. Synodalita zažívaná medzi biskupmi a medzi kňazmi sa má pretaviť aj do vzťahov medzi kňazmi a laikmi. GTF PU v Prešove, kde prednášajú kňazi i laici, sa stáva v istom slova zmysle „laboratóriom“ vzťahov medzi kňazmi a laikmi, ktorí majú účasť na spoločnom poslaní. „Cirkev a synoda sú synonymá,“ povedal už sv. Ján Zlatoústy.

Stanislav Gábor na úvod zdôraznil, že eucharistické a synodálne zhromaždenie majú podobné črty – sú spoločným kráčaním s Ježišom uprostred. Potom poukázal na dôležitosť stretnutia a výmenu darov medzi cirkvami západnej i východnej tradície. Zvlášť v dnešnej dobe plnej rozdelení potrebujeme poukazovať na to, čo je spoločné, ako aj na to, čím sa môžeme navzájom obohatiť, keďže na Slovensku žijeme na zmiešanom území. Výmena darov sa tak stáva nielen obohatením, ale aj konkrétnym prejavom synodality.

Podujatie sa nieslo v tvorivej, otvorenej a priateľskej atmosfére. Ostáva už len dúfať, že ponúkané myšlienky sa pretavia aj do pastoračnej praxe, aby synoda na každom úseku cirkevného života prinášala bohaté ovocie spoločného kráčania s Kristom a s bratmi a sestrami.

doc. Michal Hospodár, doc. Marcel Mojzeš

Foto: Drahomíra Longauerová